Rikunarita-ORG/Wikinium huggingface dataset:
# Serang 11 September 2001

Ilustrasyen ti ngayanka endur dua iti bilun terempas ngagai WTC New York
**Serang 11 September 2001** (mega dikelala enggau nama **9/11**) iya nya siri empat serang munuh diri ti dikoordinasyen al-Qaeda ngagai Amerika Serikat kena 11 September 2001. Pagi nya, 19 iku pengganas al-Qaeda ngerampas empat iti bilun penepan komersial. Bala penyamun nya sengaja ngelantak dua iti bilun ngagai Menara Sapit Pusat Dagang Dunya di Nengeri New York, lalu munuh semua penepan enggau tebal agi orang ke gawa ba begunan nya. Kededua menara nya runtuh dalam timpuh sejam 42 minit ngujungka begunan ke besemak mega anchur tauka rusak. Sida mega ngelantak bilun ketiga ngagai begunan Pentagon di Arlington, Virginia, di Washington, DC. Semua penepan ba semua empat iti bilun nya parai.

Sepenyampau 2,977 iku mansa enggau semua 19 iku orang ke ngerampas nya parai dalam serang nya. Nitihka penerang ari Opis Pengerai Nengeri New York, naka bulan Jun 2009, sepenyampau 836 iku orang ke nimbal penusah tu nyengkaum raban bomba enggau polis udah mati. Entara 2,752 iku mansa ke parai dalam pengawa nyerang Palan Dagang Dunya iya nya 343 iku raban bomba enggau 60 iku pemesai polis ari Nengeri New York enggau Lembaga Palan Penyangkai Kapal. Bisi 184 iku agi orang parai dalam pengawa nyerang Pentagon. Majoriti mansa nya orang awam nyengkaum peranak ari 70 iti menua. Kelimpah ari nya, bisi pengabis kurang seiku pemati enda terus, ketegal penyakit lempuang ketegal kena abus reba Palan Dagang Dunya.

Penyalah sangka jampat bendar dipansutka ngagai al-Qaeda. Ketuai iya, Osama bin Laden, keterubah iya nyangkal iya bisi kaul, tang ba taun 2004, pengujung iya ngaku tanggungpengawa nyadi dalang serang nya. Amerika Serikat nimbal penusah tu enggau ngepunka Perang Ngagai Pengganas, nyerang Afghanistan dikena ngelabuhka raban Taliban ti benung ngelamun kaban al-Qaeda, lalu ngaga Akta PATRIOT USA. Kena bulan Mei 2011, bin Laden ditemu lalu dibunuh. Mayuh menua bukai mega udah ngenegapka undang-undang ngelaban pengani sereta nambahka kuasa penerit atur. Sekeda bursa saham Amerika ditutup sepemanjai minggu sepengudah serang nya, udah nya ngayanka pengerugi ke besai sepengudah sida dibuka baru, kelebih agi ba sektor penerebai bilun enggau industri. Pengerusak palan opis ti berega bebilion dollar udah balat ngeruga ekonomi Lower Manhattan.

Pengerusak ba Pentagon udah diberesi sereta dikemanahka dalam timpuh setaun, lalu Pengingat Pentagon didirika semak begunan nya. Proses ngaga baru udah dilanchar ba palan World Trade Cente. Palan Dagang One World ke baru diatu benung digaga ba palan nya lalu baru tembu dalam taun 2013. Beberapa iti agi menara benung digaga ba palan nya ari taun 2007 ngagai 2013.

## Penyanding
# Politik

**Politik** (ari jaku Gerika Lama: πολιτικά (*politiká*) ‘pekara mengeri’) iya nya chara orang ke diau dalam raban ngaga pemutus ti udah diperambu. Politik iya nya ngaga sempekat entara mensia ngambika sida ulih idup begulai dalam raban baka raban bansa, mengeri, tauka menua. Ba raban ti besai, baka menua, sekeda orang engka ngena mayuh awak sida ngaga sempekat ti baka nya. Orang tu dikumbai orang politik. Bala orang politik, lalu kekadang orang bukai, engka begempung numbuhka perintah. Pelajar politik ba universiti dikumbai sains politik, pengawa rama, perintah, pelajar politik, tauka pentadbiran rama.

Dalam pengidup besehari-sehari, leka jaku "politik" nunjukka chara menua diperintah, enggau chara perintah ngaga atur enggau undang-undang dikena ngatur mensia mayuh enggau betul. Politik mega ulih dipeda ba raban bukai, baka ba kompeni, kelab, sekula, enggau gerija.
# Demokrasi

Parthenon dikumbai simbol demokrasi.
**Demokrasi** (ari Inggeris: *democracy*, ari Gerika Kelia: δημοκρατία, rumi: *dēmokratía*, ari leka jaku *dēmos* 'orang' enggau *krátos* 'atur') nya tukuh perintah ke alai kuasa politik nya ba tangan rayat tauka populasyen menua nya. Nitihka definisyen minimalis dekmokrasi, pemerintah dipilih nengah pengawa bepilih ti bepekit seraya definisyen ti besai tauka maksimalis ngaul demokrasi enggau jamin pengelepas sivil sereta hak mensia kena nambahka pengaqa bepilih ti bepekit.

Dalam demokrasi terus, rayat bisi kuasa meri runding sereta pemutus perintah. Ba demokrasi bepengari, rayat milih penguasa ti merintah nengah pengawa bepilih. Reti "rayat" sereta chara kuasa dikunsi entara sida tauka diberi sida udah beubah tiap maya sereta kadar ti bebida di sesebengkah menua. Penteba demokrasi suah nyengkaum pengelepas begempuru, gerempung, reta diri empu, pengelepas pengarap sereta jaku, peranak, setuju diperintah, hak bepilih, pengelepas ari pengawa perintah ti enda patut ngerampas hak idup enggau pengelepas, sereta hak minoriti.

## Kereban sanding
# Parti politik

**Parti politik** iya nya gerempung ti ngatur chalun bepekit ba pengawa bepilih sereta ngambi bagi dalam pengawa merintah. Udah nyadi pekara ti suah nyadi ba raban parti megai penemu ti sebaka pasal politik, lalu parti tau ngelakuka juluk ideologi tauka polisi ti spesifik.

Parti politik udah nyadi sebagi besai ari politik nyau deka genap buah menua, lebuh gerempung parti moden mansang sereta ngerembai di serata dunya dalam kandang beberapa abad ke udah. Taja sekeda menua nadai parti politi, tu jarang amat nyadi. Tebal menua ngembuan mayuh parti tang bisi mega mina ngembuan siti aja parti politik. Parti penting dalam e politik autokrasi pia mega demokrasi, taja suah iya demokrasi bisi mayuh agi parti politik ari autokrasi. Autokrasi suah bisi mina siti parti ti merintah menua, lalu saintis politik ngira pekit entara dua tauka lebih parti nyadi sebagi ari pekara ti beguna amat dalam demokrasi.